Ваенны білет Узброеных сіл Рэспублікі Беларусь

Ваенны білет Узброеных сіл Рэспублікі Беларусь — дакумент строгай справаздачы, уяўляе сабой прашытую кніжачку памерам 88 x 126 мм, якая складаецца з 32 старонак, у жорсткай каленкоравай вокладцы бардовага колеру. На вокладцы зроблены надпіс на рускай мове «ВОЕННЫЙ БИЛЕТ». На першай старонцы ваеннага білета, зверху, пад надпісам «ВОЕННЫЙ БИЛЕТ» знаходзіцца серыя, якая складаецца з двух літар, і нумар ваеннага білета, які складаецца з сямі лічбаў. З 17-й па 32-ю старонку серыя і нумар ваеннага білета выкананы перфарацыяй.

Ваенны білет з’яўляецца дакументам, які сведчыць аб адносінах грамадзян Рэспублікі Беларусь да выканання воінскага абавязку.

У ваенным білеце ў абавязковым парадку павінны быць подпіс яго ўладальніка, подпіс ваеннага камісара, поўная назва ваеннага камісарыята, які выдаў ваенны білет, а таксама указана дата выдачы ваеннага білета.

У ваенны білет ўносяцца наступныя звесткі аб уладальніку ваеннага білета:
 прозвішча, імя, імя па бацьку;
 чысло, месяц, год нараджэння;
 месца нараджэння;
 адукацыя;
 асноўная грамадзянская спецыяльнасць;
 сямейнае становішча.

Катэгорыя:Дакументы Беларусі
Катэгорыя:Ваенная служба
Катэгорыя:Ваеннае права
Катэгорыя:Пасведчанне асобы
Катэгорыя:Узброеныя сілы Беларусі